Charles, par la grâce de Dieu, roi de France, de Jérusalem et Sicille. Savoir faisons à tous présens et advenir. Nous avoir receue l’umble supplication de noz chers et bien amez les manans et habitans de Bussy lez Flavigny en Bourgongne, contenant que, de toute encienneté, eulx et leurs prédécesseurs ont esté hommes sers et taillables de leur seigneur, et à présent de nostre amé et féal conseiller et maistre d’ostel ordinaire, Jehan de Rochefort dit de Chandio, seigneur de Chastillon en Bazois, de Rochefort, dudit Buxy et de Vaulx, bailli de la Montaigne, et de Jeanne de Roichefort, damoiselle, sa femme, et de leurs prédécesseurs à cause d’elle, jusques à puisnaguères que notre dit conseiller et maistre d’ostel et sa dite femme pour aucunes justes causes qui à ce les ont meu, les ont manumis et affranchis de la dite servitute et droit de taille, ensemble leur postérité et lignée, née et à naistre en loyal mariage, moyennant certaine somme de deniers que les diz supplians et les leurs en seront tenuz payer par chacun an à nostre dit maistre d’ostel et aux siens, comme plus à plain est contenu es lettres de ce faictes et passées, ausquelles ces présentes sont actachées soubz nostre contreseel; du contenu esquelles lettres les diz supplians ont entencion eulx en ayder et joyr. Toutes voyes pour ce que aucuns veulent dire que par noz ordonnances toutes manières de gens de nostre royaume qui sont serves et de serve condition envers quelques personnes que ce soient, après ce qu’ilz ont esté manumiz et affranchiz par le seigneur de qui ilz sont serfs et taillables, retournent et demeurent envers nous en telle servitude et lien de subgestion qu’ilz estoient envers leur dit seigneur, lesdiz supplians doubtent que noz officiers ou autres leur veuillent cy après sur ce donner aucun empeschement, si le dit affranchissement, ainsi à eulx octroyé par nostre dit conseiller ne leur estoit par nous confermé et approuvé; en nous humblement requérant, nostre grâce et liberalité leur estre sur ce eslargie. Pourquoy, nous, les choses dessus dites considérées, voulans de nostre part user de libéralité envers lesdiz supplians, en l’onneur et contemplacion de nostre Seigneur Jesus Crist, rachapteur et rédempteur de créature humaine, par la grâce de sa divinité, voulant souffrir passion pour rompre les liens de la chetiveté et servitude où nous estions par le péché de nostre premier père Adam et nous restituer à nostre première franchise et liberté. Pour ces causes et autres à ce nous mouvans et en inclinant très voulentiers à la supplication et requeste d’icellui nostre conseiller suppliant, qui pour eulx nous a très instamment prié et requiz, ledit manumissement et affranchissement, ainsi octroyé ausdiz supplians, avec les accords sur ce faiz et passés, comme dit est. Avons aggrée, confermé et approuvé, aggréons, confermons et approuvons, de nostre grâce espécial, plaine puissance et auctorité royal par ces présentes, et en tant que besoing est et que par les causes dessus dites ilz seroient cheuz envers nous en aucune servitude, nous les en avons de nouvel et d’abondant, ensemble leur dite posterité et lignée, nez et à naistre en loyal mariage, affranchiz et délivrez, affranchissons et délivrons, de nostre plus ample grâce par ces dites présentes, sans ce que aucun empeschement leur soit, en ce, mis, ne qu’ilz soient tenuz payer à nous, ne aux nostres aucune finance ou indempnité. Et laquelle finance, qui pour ce nous pourroit estre dehue, nous leur avons, en faveur d’icellui nostre conseillier, donnée et quictée, donnons et quictons par ces dites présentes signées de nostre main. Si donnons en mandement à noz amez et féaulx gens de noz Comptes à Dijon, au bailly de la Montagne et à tous noz autres justiciers ou à leurs lieuxtenans ou commis, présens et avenir et à chascun d’eulx, si comme à luy appartiendra; que de noz présens grâce et confirmation, manumission, affranchissement, don, quittance et choses dessus dites, ilz facent, seuffrent et laissent les diz supplians, leurs enffans, nez et à naistre en loyal mariaige, joyr et user pleinement, paisiblement et perpétuellement, soubz les conditions et ainsi que dessus est dit, sans leur faire, ne souffrir estre fait aucun destourbier ou empeschement au contraire. Car tel est nostre plaisir, nonobstant que la finance qui sur ce nous pourroit estre dehue, ne soit cy spéciffiée ne declairée que descharge n’en soit levée. Et quelxconques autres ordonnances, restrinctions, mandemens ou deffenses à ce contraires. Et affin que ce soit chose ferme et estable à tousjours, nous avons fait mectre nostre seel à ces dites présentes, sauf en autres choses nostre droit et l’autruy en toutes. Donné à Naples ou mois d’avril, l’an de grâce mil IIIIc IIIIxx et quinze et de noz règnes de France le XIIe et Sicilles le premier. Ainsi signé du nom du Roy, CHARLES, et sur le reply desdictes lettres, par le Roy, DU BOIS.